সিংহ শাবক

**সিংহ শাবক**–যা আরবিতে "**আশবাল"** ( ) নামেও পরিচিত–হলো মধ্যপ্রাচ্যের একটি শিশু সৈন্যদল, যাদের মানসিক ও সামরিক প্রশিক্ষণ দিয়ে যুদ্ধের সৈনিক হিসেবে ব্যবহার করা হতো।

## সিংহ শাবক–আল-কায়েদা
আল কায়েদার শিশু সৈন্যদলটি আরবি ভাষায় *“আশবাল আল-কায়েদা”* ( আরবি: أشبال القاعدة) নামে পরিচিত এবং এই দলটি মূলত কিশোর ও অপ্রাপ্তবয়স্ক ছেলেদের নিয়ে গঠিত, যাদের বিভিন্ন সময়ে আল কায়েদার অনুগত জিহাদি গোষ্ঠীগুলো সামরিক প্রশিক্ষণ দিয়েছে। কিছু গবেষণামূলক প্রতিবেদন অনুযায়ী, এই ধরনের শিশু-সৈন্যদলের উপস্থিতি মরক্কো, ইরাকসহ মধ্যপ্রাচ্য ও উত্তর আফ্রিকার একাধিক অঞ্চলে দেখা গেছে। এদের সংগঠনের ভবিষ্যৎ যোদ্ধা গড়ে তোলার উদ্দেশ্যে প্রশিক্ষিত করা হতো। এছাড়াও তাদের আত্মঘাতী হামলা পরিচালনার কাজে অধিক ব্যবহার করা হতো। তাদের প্রশিক্ষণের মধ্যে সাংগঠনিক প্রচারণা, কঠোর মানসিক সাধনা ও যুদ্ধের পূর্বপ্রস্তুতিমূলক শিক্ষা অন্তর্ভুক্ত ছিল।

## সিংহ শাবক–সাদ্দাম হুসাইন
১৯৯১ সালের পর সাবেক ইরাকি রাষ্ট্রপ্রতি সাদ্দাম হুসাইন “আশবাল সাদ্দাম” নামে একটি শিশু-যোদ্ধা বাহিনী গঠন করেন। তার নবগঠিত এই বাহিনীর উদ্দেশ্য ছিল, অল্প বয়স থেকেই কিশোরদের কঠোর সামরিক জীবন, যুদ্ধ-চেতনা এবং আকস্মিক যুদ্ধে অংশ নেওয়ার মানসিক প্রস্তুতি নেওয়ার প্রশিক্ষণ দেওয়া। তৎকালীন কয়েকটি প্রতিবেদন উল্লেখ করা হয় যে, এই বাহিনীকে প্রশিক্ষণের অংশ হিসেবে প্রতিনিয়ত প্রহার, ইচ্ছাকৃতভাবে পশুপাখির প্রতি নিষ্ঠুরতা শেখানো ইত্যাদি কৌশল ব্যবহার করা হতো, যার উদ্দেশ্য ছিল এই সকল শিশুকে মানসিকভাবে সহিংসতার প্রতি অসংবেদনশীল করে তোলা। বাহিনীটির মোট সদস্যসংখ্যা সম্পর্কে কোনো সঠিক তথ্য না থাকলেও ধারণা করা হয় যে, কেবল বাগদাদেই প্রায় ৮,০০০ কিশোর এই দলে যুক্ত ছিল। সাধারণত ১০ থেকে ১৫ বছর বয়সী ছেলেদের এই দলে অন্তর্ভুক্ত হতো এবং ১৬ বছরে পৌঁছালে তাদেরকে সাদ্দাম হুসাইনের অপর এক বিশেষ বাহিনী “ফেদাইয়িন সাদ্দামে” পদোন্নয়ন করা হতো।

## সিংহ শাবক– লেবানন
লেবাননের সিংহশাবক সংগঠনের কার্যক্রম ১৯৬৯ সালের বসন্ত থেকে শুরু হয়। ফিলিস্তিনের রাজনীতিক ও সশস্ত্র সংগঠনের অনেক নেতা এই দলের নেতৃত্ব দিয়েছন; যেমন ইয়াসির আরাফাত, আহমদ শুকাইরি ও জর্জ হাবাশ। তবে প্রথমে এই কিশোর যোদ্ধাদের ‘‘বাঘ শাবক" নামে সম্বোধন করা হতো।

অনেক ক্ষেত্রে এসব তরুণের বয়স মাত্র আট বছর পর্যন্তও হতো। কিন্তু অল্পবয়সী হওয়া সত্ত্বেও তাদেরকে কঠোর সামরিক ও যুদ্ধসংক্রান্ত বিষয়াদিতে প্রশিক্ষণ দেওয়া হতো; যেমন: রাইফেল, পিস্তল, মেশিনগান খুলে তা পরিষ্কার করা ও পুনরায় জোড়া লাগানো, গোলাবারুদ ব্যবহার করে অস্ত্র চালানো, ঘোড়া-চালনা ইত্যাদি। এছাড়াও তাদের “মাউ মাউ” এক ধরনে কঠোর মানসিক শক্তি তৈরির পাঠেও অংশ নিতে হতো, যেখানে প্রতিটি শিশুকেই একটি জীবন্ত মুরগি ছিঁড়ে ফেলতে বাধ্য করা হতো। এসব করার উদ্দেশ্য ছিল, যেন হত্যা ও সহিংসতার প্রতি তাদের মানসিক ভয় কমে যায় এবং সহিংসতাকে তাদের কাছে স্বাভাবিক মনে হয়। এসবের সাথে সাথে তাদের মুখে মুখে উত্তেজনামূলক ও যুদ্ধোন্মাদ কিছু শ্লোগানও মুখস্ত করানো হতো। যেমন:“হে ইহুদিবাদীরা, তোমরা কি নিজেদের নিরাপদ মনে কর? মনে রেখো, রক্তপান করা আমাদের পুরুষদের অভ্যাস! আমরা জয় করতে এসেছি! আমরা তোমাদের সবাইকে হত্যা করতে এসেছি!” এসব শিশু আন্তর্জাতিক গণ্যমাধ্যমে 'ক্ষুদে সন্ত্রাসী' (junior terrorists) নামে পরিচিত ছিল। কারণ তারা প্রায় শিশুকাল থেকেই সম্পূর্ণরূপে সংঘাত ও সামরিক পরিবেশে গড়ে উঠত।

## সিংহ শাবক– আইএসআইএস

ইসলামিক স্টেট বা আইএসের শিশু-সেন্যদের 'খিলাফতের শাবক' নামে সম্বোধন করা হতো। এটি আইএসের কেন্দ্রীয় নেতৃত্বের অধীনে পরিচালিত একটি সামরিক কর্মসূচি ছিল, যার মূল উদ্দেশ্য ছিল ১০ থেকে ১৫ বছর বয়সী শিশুদের নিজেদের বাহিনীতে নিয়োগ করা এবং তাদের যুদ্ধের জন্য প্রশিক্ষণ দেওয়া। তাদের মূলত আত্মঘাতী হামলার উদ্দেশ্যে প্রশিক্ষণ দেওয়া হতো। এছাড়াও এই প্রকল্পটি আইএসের ভবিষ্যৎ যোদ্ধা গড়ে তোলার অন্যতম কেন্দ্রবিন্দু হিসেবে পরিচিত ছিল। এই দলটির কার্যক্রম ২০১৪ সালে শুরু হয়, যখন আইএসের নেতা আবু বকর আল-বাগদাদী নিজেকে খলিফা দাবি করে খেলাফতের ঘোষণা দেয়। এটি ২০১৭ সাল পর্যন্ত সক্রিয় ছিল। ২০১৭ সালের পর সিরিয়া ও ইরাকে আইএসের পতন হলে কার্যত এটি বন্ধ হয়ে যায়। তবে ২০২১ ও ২০২২ সালের দিকে কয়েকটি আন্তর্জাতিক গণ্যমাধ্যম দাবি করে যে, শিশু-সৈন্য নিয়োগ ও প্রশিক্ষণের এই প্রক্রিয়া পুনরায় চালু করা হয়েছে। 

## আরো দেখুন

* খিলাফতের শাবক

## তথ্যসূত্র

বিষয়শ্রেণী:শিশু সংক্রান্ত প্রতিষ্ঠান
বিষয়শ্রেণী:শিশুশ্রম